Document ID: 32006R0969

KOMMISSIONENS FORORDNING (EF) Nr. 969/2006
af 29. juni 2006
om åbning og forvaltning af et EF-toldkontingent for import af majs fra tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1784/2003 af 29. september 2003 om den fælles markedsordning for korn (1), særlig artikel 12, stk. 1, og
ud fra følgende betragtninger:
(1)
Den aftale i form af brevveksling mellem Det Europæiske Fællesskab og Amerikas Forenede Stater i henhold til artikel XXIV, stk. 6, og artikel XXVIII i den almindelige overenskomst for told og udenrigshandel (GATT) 1994 (2), som er godkendt ved Rådets afgørelse 2006/333/EF (3), fastsætter bl.a., at der skal åbnes et fællesskabstoldkontingent for import af 242 074 t majs om året.
(2)
For at de produkter, der er omfattet af toldkontingentet, kan importeres under ordnede forhold og uden spekulationshandel, bør det fastsættes, at import sker mod udstedelse af importlicenser. Licenserne udstedes for bestemte mængder og efter ansøgning herom, idet der i givet fald anvendes en tildelingskoefficient for de mængder, der ansøges om.
(3)
Med henblik på en korrekt forvaltning af kontingentet bør der fastsættes frister for indgivelse af licensansøgninger og bestemmelser om, hvilke oplysninger der skal anføres i licensansøgninger og licenser.
(4)
For at sikre at de mængder, som en importør anmoder om, er reelle, bør det præciseres, at en importør kun kan indgive en enkelt ansøgning om importlicens i hver uge, og der bør ligeledes fastsættes en sanktion i tilfælde af, at dette krav ikke overholdes.
(5)
For at tage hensyn til leveringsbetingelserne bør der fastsættes undtagelsesbestemmelser om licensernes gyldighedsperiode.
(6)
Med henblik på en korrekt forvaltning af kontingentet bør der fastsættes undtagelsesbestemmelser til Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (4), for så vidt angår overdragelse af licenser og tolerancer for de mængder, der overgår til fri omsætning.
(7)
For at sikre en korrekt forvaltning af kontingentet skal sikkerheden for importlicenserne fastsættes på et forholdsvis højt niveau, uanset artikel 12 i Kommissionens forordning (EF) nr. 1342/2003 om gennemførelsesbestemmelser for ordningen med import- og eksportlicenser for korn og ris (5).
(8)
Det er vigtigt at sikre en hurtig og gensidig kommunikation, herunder elektronisk, mellem Kommissionen og medlemsstaterne om de mængder, der ansøges om og importeres.
(9)
Oprindelsen af de varer, der er omfattet af denne forordning, bestemmes efter gældende EF-regler. Af hensyn til visheden for varernes oprindelse bør der ved importen kræves et oprindelsescertifikat, som er i overensstemmelse med EF-lovgivningen, og som er udstedt af myndighederne i det tredjeland, majsen har oprindelse i.
(10)
Da den aftale, der er godkendt ved beslutning 2006/333/EF, forudsætter gennemførelse pr. 1. juli 2006, bør denne forordning træde i kraft på dagen for offentliggørelsen i Den Europæiske Unions Tidende.
(11)
Foranstaltningerne i denne forordning er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. Der åbnes et toldkontingent på 242 074 t majs henhørende under KN-kode 1005 10 90 og 1005 90 00 (løbenummer 09.4131).
2. Toldkontingentet åbnes hvert år den 1. januar. Toldsatsen ved import under kontingentet er nul.
Artikel 2
1. Kontingentet opdeles i to halvårlige trancher på hver 121 037 t, som anvendes således:
a)
trance 1: 1. januar til 30. juni
b)
tranche 2: 1. juli til 31. december.
2. De uudnyttede mængder fra tranche 1 overføres automatisk til tranche 2. Hvis tranche 1 bliver brugt op, kan Kommissionen åbne den følgende del tidligere end oprindelig fastsat, jf. proceduren i artikel 25, stk. 2, i forordning (EF) nr. 1784/2003.
Artikel 3
Ved import i forbindelse med det kontingent, der er nævnt i artikel 1, stk. 1, forelægges der en importlicens, som er udstedt i henhold til forordning (EF) nr. 1291/2000, medmindre andet følger af nærværende forordning.
En importør kan kun indgive en enkelt ansøgning om importlicens for den pågældende uge i medfør af artikel 4, stk. 1. Når en importør indgiver flere ansøgninger, afvises alle disse ansøgninger, og den sikkerhed, der er stillet ved ansøgningernes indgivelse, inddrages af den pågældende medlemsstat.
Artikel 4
1. Importlicensansøgninger indgives til medlemsstaternes myndigheder hver uge, senest mandag kl. 13 Bruxelles-tid.
Ansøgeren indgiver licensansøgningen til myndigheden i den medlemsstat, hvor han er momsregistreret.
Ansøgeren stiller en sikkerhed efter artikel 15, stk. 2, i forordning (EF) nr. 1291/2000 på det beløb, der er fastsat i artikel 9 i nærværende forordning.
I hver licensansøgning angives en mængde, der ikke må overstige den mængde, som er til rådighed under den pågældende tranche af kontingentet. I importlicensansøgningen og importlicensen angives kun et enkelt oprindelsesland.
2. På sidste dag for indgivelse af licensansøgninger sender medlemsstaternes myndigheder senest kl. 18 Bruxelles-tid Kommissionen en elektronisk meddelelse efter den model, der er vist i bilaget, samt oplysninger om de samlede mængder, der er omfattet af importlicensansøgninger. Der sendes en meddelelse, selv om der i en medlemsstat ikke er indgivet nogen ansøgninger. Oplysningerne meddeles adskilt fra alle øvrige oplysninger om importlicensansøgninger for korn.
Hvis medlemsstaten ikke sender Kommissionen meddelelsen om ansøgningerne inden for de fastsatte frister, vil det af Kommissionen blive betragtet, som om der ikke er indgivet nogen ansøgninger i pågældende medlemsstat.
3. Hvis de mængder, der er tildelt siden periodens begyndelse, og den i stk. 2 nævnte mængde tilsammen overstiger det pågældende kontingent eller den pågældende tranche, fastsætter Kommissionen en tildelingskoefficient for de ansøgte mængder senest den tredje arbejdsdag efter den sidste dag, hvor ansøgningerne indgives.
4. Efter en eventuel anvendelse af de efter stk. 3 fastsatte tildelingskoefficienter udsteder medlemsstaternes myndigheder på den fjerde arbejdsdag efter den sidste dag, hvor ansøgningerne indgives, importlicenser svarende til de ansøgninger, der er meddelt Kommissionen efter stk. 2.
Den dag, hvor importlicenserne udstedes, sender medlemsstaternes myndigheder senest kl. 18 Bruxelles-tid Kommissionen en elektronisk meddelelse efter den model, der er vist i bilaget, om de samlede mængder, der samme dag er udstedt importlicenser for.
Artikel 5
Importlicenserne er gyldige i 45 dage fra den dag, hvor de udstedes. Gyldighedsperioden beregnes fra den dag, hvor licensen faktisk udstedes, jf. artikel 23, stk. 2, i forordning (EF) nr. 1291/2000.
Artikel 6
Uanset artikel 9 i forordning (EF) nr. 1291/2000 kan rettighederne i forbindelse med importlicensen ikke overdrages.
Artikel 7
Uanset artikel 8, stk. 4, i forordning (EF) nr. 1291/2000 må den mængde, der overgår til fri omsætning, ikke være større end den, der er angivet i importlicensens rubrik 17 og 18. Tallet »0« anføres i denne forbindelse i licensens rubrik 19.
Artikel 8
Ansøgningen om importlicens og importlicensen skal omfatte:
a)
i rubrik 8 oprindelseslandets navn og kryds i ja-feltet
b)
i rubrik 20 en af angivelserne i bilag II
c)
i rubrik 24 »fri for importtold«.
Licenserne er kun gyldige for produkter med oprindelse i det land, der er angivet i rubrik 8.
Artikel 9
Uanset artikel 12, litra a) og b), i forordning (EF) nr. 1342/2003 er sikkerheden for importlicenserne som omhandlet i nærværende forordning 30 EUR pr. ton.
Artikel 10
Adgang til toldkontingentet i artikel 1 er betinget af, at der forelægges et oprindelsescertifikat, der er udstedt af myndighederne i det tredjeland, majsen har oprindelse i, jf. artikel 47 i Kommissionens forordning (EØF) nr. 2454/93 (6). Oprindelsen af de varer, der er omfattet af denne forordning, bestemmes efter gældende EF-regler.
Artikel 11
I 2006 åbnes der kun én tranche på i alt 242 074 t fra 1. juli til 31. december.
Artikel 12
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. juli 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. juni 2006.

Labels: 3
17
5